Søren Gade (V), 2004-12-10:
Spørgsmålet om åbenhed i efterretningstjenesterne er blevet behandlet i Udvalget vedrørende Efterretningstjenesterne.
I beretningen af 6. september 2004 har udvalget udtrykt tilfredshed med, at Forsvarets Efterretningstjeneste har gennemført og vil gennemføre en række tiltag for større åbenhed.
Efterretningstjenesterne vil bl.a. oprette en hjemmeside, bidrage til forsvarsministerens årlige redegørelse, deltage i sikkerhedspolitiske møder og konferencer samt afholde seminarer med udvalgte dele af det akademiske miljø, i højere grad gå i dialog med medierne og informere om tjenesten, bl.a. ved foredragsvirksomhed, efter behov udarbejde åbne uklassificerede vurderinger af rapporter, specielt i forbindelse med Folketingets drøftelser af udsendelse af danske militære styrker til internationale operationer, og årligt samt forud for indgåelsen af forsvarsforlig udarbejde sikkerhedspolitiske risikovurderinger.
Af beretningen fra Kontroludvalget fremgår det, at jeg sammen med chefen for Forsvarets Efterretningstjeneste har redegjort for de grundlæggende hensyn til tjenestens funktionsvilkår, herunder personalets sikkerhed, som sætter visse grænser for åbenheden.
Det gælder især hensynet til tjenestens kilder, samarbejdspartnere og kapaciteter, herunder tjenestens teknologi, metoder, detailorganisation og personale.
I den forbindelse bliver der også orienteret om de risici, der er forbundet med automatisk at foretage afklassificering af klassificerede rapporter.
Regeringen og udvalget er enige i, at hovedvægten i Forsvarets Efterretningstjenestes virksomhed bør forblive rapportering baseret på lukkede kilder og på materialer fra samarbejdspartnere.
Det er denne rapportering, der er tjenestens raison d’être eller eksistensberettigelse.
Regeringen støtter denne beretning og kan helt tilslutte sig disse retningslinjer for FE’s fremtidige åbenhed.
Når det så er sagt, laver det ikke om på det, jeg sagde under behandlingen af B 194 den 12. maj i år: at jeg ønsker størst mulig åbenhed uden at gå på kompromis med det, jeg lige har sagt, altså med den hemmeligholdelse, som er nødvendig for en organisation som Forsvarets Efterretningstjeneste.
Flere tiltag er så også under implementering i forlængelse af den debat, vi havde i Folketinget den 12. maj i år, og efterfølgende den redegørelse, som Kontroludvalget har afgivet.
Med hensyn til oprettelsen af en hjemmeside har FE i en pressemeddelelse i går oplyst, at den vil blive åbnet på onsdag den 15. december.
Med hensyn til møder og konferencer med det sikkerhedspolitiske miljø har FE allerede taget initiativer til dette.
Der er aftalt en række seminarer med danske forskere og eksperter i 2005.
De første har været afholdt i 2004, og flere vil følge i 2005.
Så vidt jeg er orienteret, er det allerede på nuværende tidspunkt planlagt at afholde op til syv seminarer i 2005 med emner som Irak og fremtidens operationsmiljø – har været afholdt i 2004 – sunniekstremisme, Kosovos fremtid, demokrati i Mellemøsten, Afrika, energi- og forsyningssikkerhed, internationalt organiseret kriminalitet samt demografiske, sociale og økonomiske udviklingstræk i Mellemøsten og Nordafrika.
FE er også i højere grad, end det har været kendt tidligere, gået i dialog med medierne.
Så sent som i weekenden optrådte chefen for Forsvarets Efterretningstjeneste i et interview i Berlingske Tidende.
FE vil også fremover stille sig til rådighed for medierne og informere om tjenesten.
I forbindelse med åbningen af FE’s hjemmeside i næste uge har chefen for Forsvarets Efterretningstjeneste således inviteret pressen til en orientering om hjemmesiden.
Chefen for efterretningstjenesten vil i den forbindelse give en orientering om tjenestens opgaver og arbejdsvilkår.
Dialogen med medierne vil blive videreført.
Ved Folketingets behandling af beslutningsforslagene B 42 og B 43 blev der fremlagt åbne uklassificerede risikovurderinger fra FE i relation til de fortsatte danske militære bidrag til indsatsen i både Irak og Afghanistan.
Disse uklassificerede vurderinger gav efter min opfattelse Folketinget et godt billede af den efterretningsmæssige vurdering af situationen og perspektiverne for de to indsatsområder.
Også de efterfølgende spørgsmål til FE bidrog til, hvad jeg opfattede som en både konstruktiv og udbytterig dialog.
Endelig oplyste FE i pressemeddelelsen i går, at den første udgave af den årlige uklassificerede sikkerhedspolitiske risikovurdering også vil blive offentliggjort i næste uge i forbindelse med åbningen af FE’s hjemmeside.
Tjenesten har som bekendt tidligere udarbejdet risikovurderinger i forbindelse med forsvarsforligsforhandlingerne, men fremover vil det altså ske årligt og med henblik på at yde et uklassificeret efterretningsmæssigt bidrag til den sikkerhedspolitiske debat både her i Folketinget, i offentligheden og i det sikkerhedspolitiske miljø.
Jeg finder således, at FE i betydelig grad har taget initiativer til en større åbenhed om tjenesten, som jeg gav tilsagn om den 12. maj og i forlængelse af den rapport, som blev afgivet af Kontroludvalget.
Der er altså allerede en øget offentlighed om FE, og der er derfor ikke behov for det fremsatte beslutningsforslag, som regeringen derfor ikke kan støtte.